寄唐生
作者：白居易
朝代：唐

paragraphs: 賈誼哭時事，阮籍哭路岐。
唐生今亦哭，異代同其悲。
唐生者何人，五十寒且飢。
不悲口無食，不悲身無衣。
所悲忠與義，悲甚則哭之。
太尉擊賊日，尚書叱盜時。
大夫死兇寇，諫議謫蠻夷。
每見如此事，聲發涕輒隨。
往往聞其風，俗士猶或非。
憐君頭半白，其志竟不衰。
我亦君之徒，鬱鬱何所爲。
不能發聲哭，轉作樂府詩。
篇篇無空文，句句必盡規。
功高虞人箴，痛甚騷人辭。
非求宮律高，不務文字奇。
惟歌生民病，願得天子知。
未得天子知，甘受時人嗤。
藥良氣味苦，琴澹音聲稀。
不懼權豪怒，亦任親朋議。
人竟無奈何，呼作狂男兒。
每逢羣盜息，或遇雲霧披。
但自高聲歌，庶幾天聽卑。
歌哭雖異名，所感則同歸。
寄君三十章，與君爲哭詞。